Informācija plašsaziņas līdzekļiem

05.03.2025.

**SĀKAS TAUTAS DEJU KOLEKTĪVU KOPREPERTUĀRA PĀRBAUDES SKATES**

**2025. gada 5. martā sākas tautas deju kolektīvu koprepertuāra pārbaudes skates, gatavojoties XIII Latvijas Skolu jaunatnes dziesmu un deju svētkiem - deju lielkoncertam “Es atvēru Laimas dārzu”, skatuviskās dejas uzvedumam “Viedvasara” un Noslēguma koncertam “TE-AUST”.**

Laikā no 5. marta līdz 17. aprīlim repertuāra pārbaudes skates norisināsies 42 vietās Latvijā. Koprepertuāra dejas apgūst un Svētkiem gatavojas 20774 dejotāju no 915 deju kolektīviem.

Dejotāju sniegumu vērtēs 14 dejas mākslas eksperti, horeogrāfi: Dace Adviljone, Dagmāra Bārbale, Jānis Ērglis, Jānis Kalniņš, Jānis Purviņš, Rūta Cīrule, Agris Daņiļevičs, Ilmārs Dreļs, Dāvis Ērglis, Aija Konstante, Arvils Noviks, Iluta Mistre, Zanda Mūrniece, Guna Trukšāne.

“*2025. gada Dziesmu un Deju svētkiem ir jākļūst par Latvijas bērnu, jauniešu, skolotāju, vecāku, radošo personību spēka avotu, apliecinājumu latviskās kultūras vērtību dzīvestībai. Ikviens pieskāriens latviskajai dejai, mūzikai, tautas tērpam, kopā būšanas un kopā radīšanas notikumam ir apsolījums mums pašiem un nākamajām paaudzēm par tradīcijas turpinājumu.* Mēs visi esam apņēmības pilni svinēt gatavošanos šā gada svētkiem, jo arī deju kolektīvu skate ir svētki! *Divus gadus dejotāji rūpīgi apguvuši repertuāru, dejojuši mēģinājumos un tagad satiksimies, lai dejā apliecinātu savu prieku. Novēlu veiksmi un gandarījuma sajūtu!*”, novēl XIII Latvijas Skolu jaunatnes dziesmu un deju svētku Deju lielkoncerta “Es atvēru Laimas dārzu” projekta vadītāja, horeogrāfe Zanda Mūrniece.

Sešu nedēļu laikā žūrija mēros ceļu uz 42 dažādām skašu norises vietām visā Latvijā, nobraucot aptuveni 5000 kilometru. Žūriju uz skatēm nogādās Svētku atbalstītāja SIXT auto nomas automašīnas. Uzņēmuma SIXT auto nomas vadītājs Baltijā Jānis Putniņš atklāj: “*Mēs esam lepni atbalstīt Skolu jaunatnes dziesmu un deju svētkus, kas vieno tūkstošiem jauno talantu no visas Latvijas. Nodrošinot ne tikai drošu un ērtu transportu žūrijai, bet arī komerctransportu svētku tehniskajai komandai, mēs esam gandarīti, ka varam piedalīties kultūras attīstībā un svētku tradīciju turpināšanā. Braucot ar automašīnām no* [*SIXT*](https://www.sixt.lv/) *svētku organizatori varēs pilnībā koncentrēties uz to, kas patiesi svarīgs – mūzika, deja un kopības sajūta.*”

Savukārt Svētku atbalstītājs “Kārums” ir parūpējies par sveicienu katram skates dalībniekam. Lai prieka piepildīts un gards ceļš uz Svētkiem!

**Skatuviskā tautas deja XIII Latvijas skolu jaunatnes dziesmu un deju svētkos**.

XIII Latvijas skolu jaunatnes dziesmu un deju svētkos **deju lielkoncerts “Es atvēru Laimas dārzu” notiks 11. un 12. jūlijā Daugavas stadionā**. Lielkoncerta programmā iekļautas 23 dejas, kuras veidojuši divdesmit dažādu paaudžu horeogrāfi. Koncerta izskaņā tiks iedzīvināta XII Latvijas Skolu jaunatnes dziesmu un deju svētku iecere visiem nodejot etnogrāfisko deju “Sudmaliņas”. Deju laukuma inscenējumus veidos virsvadītāji Dagmāra Bārbale, Jānis Ērglis, Jānis Purviņš, Zanda Mūrniece, Dace Adviljone, Agris Daņiļevičs, Ilmārs Dreļs, Iluta Mistre, Guna Trukšāne, Taiga Ludborža, Jānis Kalniņš, Rūta Cīrule, Arvils Noviks, Dāvis Ērglis.

**Skatuviskās dejas uzvedums “Viedvasara” norisināsies Xiaomi Arēnā 5. jūlijā**. Iestudējuma saturu veido latviešu tautasdziesmās balstīts tekstuālais materiāls, 23 jaunradītas horeogrāfijas un tautiskās noskaņās sakņota laikmetīga mūzika. Uzvedumā ieturēts līdzsvars starp mūsdienīgo, tradicionālo, izklaidējošo, izglītojošo un emocionāli uzrunājošo. Iecerēts, ka stāstu izdejos ap 3200 Latvijas dejotāju no 160 deju kolektīviem.

Skatuviskās tautas dejas dejotāji piedalīsies arī **Svētku Noslēguma koncertā “TE-AUST”** Mežaparka Lielajā estrādē “Sidraba birzs” 12. un 13. jūlijā.

XIII Latvijas Skolu jaunatnes dziesmu un deju svētkus rīko Valsts izglītības attīstības aģentūra, Izglītības un zinātnes ministrijas padotībā esošā iestāde, stratēģiskais partneris - Rīgas pašvaldība. Svētkus atbalsta lieldraugi *Swedbank* un *LMT*, atbalstītāji – *Elektrum*, *Kārums*, *LIDO*, *Latvijas* *finieris*, *SIXT,* pakalpojumu un produktu partneri – *Laima*, *Selga*, *Coffee* *Address*, *Samsung*, *Akropole*, padomdevējs - *Pasaules dabas fonds*.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: linda.ertmane@nacgavilet.lv

Tālr. +371 29181396